RESOLUCIÓN do 20 de setembro de 2010 pola que se declara de interese galego e se ordena a inscrición no Rexistro de Fundacións de Interese Galego da Fundación Solidariedade Sindical Galega-Solga.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/09/2010

Examinado o expediente de declaración de interese galego e inscrición no Rexistro de Fundacións de Interese Galego da Fundación Solidariedade Sindical Galega-Solga, dítase esta resolución baseada nos feitos e fundamentos de dereito que se expoñen a continuación:
Feitos.
1. Jesús Ramón González Boán, vogal do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Solidariedade Sindical Galega-Solga, foi constituída en escritura pública outorgada en Vigo, o 8 de xaneiro de 2010, ante o notario César Cunqueiro González Seco, co número de protocolo 58, pola Confederación Intersindical Galega, representada por Xesús Eladio Seixo Fernández.
A devandita escritura foi rectificada por outra escritura pública outorgada en Vigo, o 28 de xuño de 2010, ante o mesmo notario, co número de protocolo 2.647.
3. Segundo consta no artigo 3 dos seus estatutos, a fundación ten por obxecto contribuír ao desenvolvemento dos países máis empobrecidos e en particular:
a) Colaborar na consolidación das estruturas organizativas dos traballadores e traballadoras en países en vías de desenvolvemento, con atención preferente a Europa Oriental, Latinoamérica, aos países lusófonos de África e Asia, ao mundo árabe e a todos aqueles países que tiveron ou teñen con Galicia especiais relacións de carácter histórico, social, económico, cultural ou migratorio.
b) Fortalecer as estruturas sindicais dos países en vías de desenvolvemento, con atención especial á dotación de medios materiais e ás novas tecnoloxías; a capacitación técnica, sindical e profesional, ao fortalecemento institucional e organizativo e ao impulso dos seus medios de comunicación e centros de formación.
c) Apoiar as iniciativas, preferentemente sindicais, dos países en desenvolvemento tendentes á creación de emprego e renda, erradicación do traballo infantil e do traballo en réxime de escravitude, aumento de cohesión social, eliminación das desigualdades económicas, empoderamento e desaparición da opresión de xénero, respecto polos dereitos humanos, eliminación da marxinación social e cultural e da explotación laboral.
d) Responder ás peticións de axuda humanitaria e de emerxencia por parte das organizacións das traballadoras e traballadores en casos de catástrofe.
e) Promover a sustentabilidade ambiental por medio das enerxías renovables realizando actividades de divulgación, implementación e capacitación na sociedade, con atención particular aos traballadores e traballadoras e ás súas organizacións sindicais nos países en desenvolvemento.
f) Potenciar os recursos humanos dos países en desenvolvemento, reforzar as súas estruturas produtivas e favorecer o desenvolvemento non dependente.
g) Fomentar un comercio internacional non discriminatorio, xusto e solidario en beneficio dos países con economías estruturalmente máis débiles.
h) Educar e sensibilizar a sociedade galega e particularmente aos traballadores e traballadoras nos temas da cooperación para o desenvolvemento.
i) Impulsar a participación cidadá nas accións de cooperación para o desenvolvemento, promovendo e/ou apoiando iniciativas a prol dun maior compromiso social cos pobos dos países en desenvolvemento.
j) Servir de canle das actividades de cooperación para o desenvolvemento dos traballadores e traballadoras de Galicia.
4. Na escritura de constitución constan os extremos relativos á personalidade da entidade fundadora, a súa capacidade e vontade de constituír a fundación conforme os preceptos da Lei 12/2006, do 1 de decembro, de fundacións de interese galego.
5. Nos estatutos da fundación consta a denominación e natureza, o domicilio, obxecto e finalidade, as regras para aplicación das rendas aos fins fundacionais e para a determinación dos beneficiarios, e a designación do padroado inicial.
6. O padroado inicial da fundación está formado por Xesús Eladio Seixo Fernández, como presidente; Xacobe Rodríguez Rivas, como secretario; e Jesús Ramón González Boán, María del Carmen Fouces Díaz, Antón Francisco Casal Díaz e Robert Neal Baxter como vogais.
7. A comisión integrada polos secretarios xerais de todas as consellerías elevoulle ao conselleiro de Presidencia, Administracións Públicas e Xustiza, proposta de clasificación como de interese laboral, social e de cooperación para o desenvolvemento da Fundación Solidariedade Sindical Galega-Solga, atendendo á diversidade do obxecto fundacional, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e de conformidade co establecido no artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e artigo 7 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, o protectorado será exercido pola Consellería de Presidencia Administracións Públicas e Xustiza.
8. De conformidade coa dita proposta, por orde da Consellería de Presidencia, Administracións Públicas e Xustiza do 3 de agosto de 2010, clasificouse como de interese laboral, social e de cooperación para o desenvolvemento a Fundación Solidariedade Sindical Galega-Solga, e adscribiuse á Consellería de Presidencia, Administracións Públicas e Xustiza para os efectos do exercicio das funcións de protectorado.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral, e o artigo 27.26º do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7.2º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, correspóndelle a esta Consellería de Presidencia, Administracións Públicas e Xustiza a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Solidariedade Sindical Galega-Solga, así como o exercicio das funcións de protectorado e as demais que correspondan á Xunta de Galicia de conformidade co indicado no dito regulamento.
Terceiro.-Á vista do disposto na Lei 12/2006, do 1 de decembro, de fundacións e interese galego e no Decreto 14/2009, do 21 de xaneiro, polo que se aproba o Regulamento de fundacións de interese galego e o Decreto 15/2009, da mesma data polo que se aproba o Regulamento do Rexistro de Fundacións de Interese Galego, resultan cumpridos os requisitos establecidos pola normativa vixente para a declaración de interese galego e inscrición no Rexistro de Fundacións de Interese Galego, sección da Consellería de Presidencia, Administracións Públicas e Xustiza, da Fundación Solidariedade Sindical Galega-Solga, polo que,
RESOLVO:
1. Declarar de interese galego a Fundación Solidariedade Sindical Galega-Solga.
2. Ordenar a súa inscrición no Rexistro de Fundacións de Interese Galego, sección da Consellería de Presidencia, Administracións Públicas e Xustiza.
3. Esta fundación queda sometida ao disposto na Lei 12/2006, do 1 de decembro, de fundacións de interese galego, e nos Decreto 14/2009, do 21 de xaneiro, polo que se aproba o Regulamento de fundación de interese galego e o Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, así como á demais normativa que resulte de aplicación, onde se establecen especialmente as obrigas de dar publicidade suficiente do seu obxecto e actividades, ausencia de ánimo de lucro na prestación dos seus servizos, así como a presentación anual da documentación contable e plan de actuación ante o protectorado, que será exercido por esta Consellería de Presidencia, Administracións Públicas e Xustiza.
Contra esta resolución pode interpoñerse recurso de alzada ante o conselleiro de Presidencia, Administracións Públicas e Xustiza, no prazo de dun mes contado desde o día seguinte ao da súa publicación, segundo o disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 20 de setembro de 2010.
Beatriz Cuiña Barja
Secretaria xeral da Consellería de Presidencia,
Administracións Públicas e Xustiza